Маладзечанка Ганна Бабовіч размясцілася за столікам пад разгалістым дрэвам. Паклаўшы на калені вялікі белы ручнік, жанчына вышывала крыжыкам прыгожы нацыянальны ўзор. Абступіўшы яе з усіх бакоў, юнакі і дзяўчаты стараліся пераняць вопыт майстрыхі, каб пасля і самім, узброіўшыся іголкай і ніткай, вышыць на вялізазным ільняным палатне першую літару свайго імя. Такую акцыю прыдумалі арганізатары “Фэсту вышыванкі”, які прайшоў у межах свята.